  Виталий Пронин 2-тӥ мае Красногорск ёросын усьтӥськиз Быдӟым оже пыриськем муртлы, Слава орденъёслэн кавалерзылы С. Пряженниковлы сӥзем синпелет. Митинге пыриськиз Президент А. Волков но.Ӵапак тапалан вордӥське-мын Степан Григорьевич. Милиционер луыса ужаз. Ас вакытаз пыриськиз Россия но Финляндия куспын пуромем войнае. Быдӟым ож дыръя нюръяськиз Шундыпуксён, Белоруссиысь 1-тӥ но 2-тӥ фронтъёсын. Берлояз 538-тӥ миномётной полкын разведкаын ассэ ӟеч возьматӥз. Номырлэсь но нокинлэсь ӧз кышкалля. Кулонэз сое шедьтӥз Везенау город вӧзысь Одер шур дорын. Тушмон пуля ӧз сёты солы Быдӟым Вормонэз пумитаны. Нош кылемын вал 9-тӥ маёзь кӧня ке нунал гинэ.Озьы ке но калык тодытэк ӧз кыльы солэсь курдатэк ожмаськемзэ. Сотэк-а Слава орденъёслэн кавалерзы но луиз? Сыӵе дано землякенызы данъяськыса ик, Красногорскын усьтӥзы памятник.- Быдӟым Вормон нунал кыдёкегес но кыдёкегес мышке кыле. Но асьмелы уг яра вунэтыны со кышкыт ож аръёсты, отчы пыриськемъёсты. Чебер улон кузьмамзы туннэ соослы йыбырттоно. Котькыӵе уж мытыку, тодын возёно вормонзэс, ӟечгес тыршыны турттоно. Туннэ асьмелэн со вормонмы, - шуиз А. Волков.Сергей Захаров Теги: Красногорск  